b'\n_START_ARTICLE_\nKinijos-TSRS santyki\xc5\xb3 l\xc5\xab\xc5\xbeis\n_START_PARAGRAPH_\nKinijos-SSRS santyki\xc5\xb3 l\xc5\xab\xc5\xbeis buvo diplomatinis konfliktas tarp Kinijos Liaudies Respublikos ir Taryb\xc5\xb3 S\xc4\x85jungos. Konflikto u\xc5\xbeuomazgos - XX am\xc5\xbeiaus 6-ojo de\xc5\xa1imtme\xc4\x8dio pabaigoje. Konfliktas pik\xc4\x85 pasiek\xc4\x97 1969 metais ir t\xc4\x99s\xc4\x97si iki pat XX am\xc5\xbeiaus 9-ojo de\xc5\xa1imtme\xc4\x8dio pabaigos.\n_START_SECTION_\nPrie\xc5\xa1istor\xc4\x97\n_START_PARAGRAPH_\nPagrindas konfliktui atsirado dar XX am\xc5\xbeiaus 4-ajame de\xc5\xa1imtmetyje, kai Kinijos komunistai, vadovaujami Mao Dzeduno, vienu metu ir kovojo su japonais, ir steng\xc4\x97si atsilaikyti prie\xc5\xa1 \xc4\x8ciang Kai\xc5\xa1eko nacionalist\xc5\xb3 partijos (Guomindano) spaudim\xc4\x85. Mao nekreip\xc4\x97 d\xc4\x97mesio \xc4\xaf Stalino ir kominterno patarimus, kaip vykdyti revoliucij\xc4\x85. SSRS r\xc4\x97m\xc4\x97si darbinink\xc5\xb3 klase, o \xc5\xa1ioji Kinijoje buvo labai ma\xc5\xbea, taigi, Mao buvo labiau link\xc4\x99s remtis valstie\xc4\x8diais._NEWLINE_Antrojo Pasaulinio karo metais Stalinas spaud\xc4\x97 Mao Dzedun\xc4\x85 sudaryti koalicij\xc4\x85 su \xc4\x8ciangu ir kartu kovoti prie\xc5\xa1 Japonij\xc4\x85. 1945 m. viduryje Stalinas pasira\xc5\xa1\xc4\x97 Draugyst\xc4\x97s sutart\xc4\xaf su \xc4\x8ciang Kai - \xc5\xa1eku. Mao mandagiai pri\xc4\x97m\xc4\x97 Stalino patarim\xc4\x85, ta\xc4\x8diau realyb\xc4\x97je jo nesilaik\xc4\x97. Tuo metu Kinijoje imta kvestionuoti Maskvos kaip pasaulinio komunist\xc5\xb3 lyderio pozicija. Mao Dzedunas \xc4\x97m\xc4\x97 teigti, kad revoliuciniai jud\xc4\x97jimai turi sekti Kinijos revoliucijos, o ne SSRS pavyzd\xc5\xbeiu._NEWLINE_XX a. 6-ajame de\xc5\xa1imtmetyje, Kinija, kurioje dirbo daugyb\xc4\x97 patar\xc4\x97j\xc5\xb3 i\xc5\xa1 SSRS, per\xc4\x97m\xc4\x97 SSRS vystymosi model\xc4\xaf, tod\xc4\x97l \xc4\x97m\xc4\x97 stipr\xc4\x97ti sunkioji pramon\xc4\x97, rinkoje suma\xc5\xbe\xc4\x97jo nam\xc5\xb3 apyvokos ir kit\xc5\xb3 kasdienio naudojimo gamini\xc5\xb3. I\xc5\xa1 Mao id\xc4\x97j\xc5\xb3 apie Kinijos vystymosi perspektyvas atsirado Did\xc5\xbeiojo \xc5\xa1uolio kampanija._NEWLINE_Stalino mirtis 1953 m. sudar\xc4\x97 s\xc4\x85lygas keistis politinei situacijai socialistin\xc4\x97se pasaulio valstyb\xc4\x97se. Mao tik\xc4\x97josi tapsi\xc4\x85s svarbiausiu komunistinio pasaulio lyderiu (tod\xc4\x97l jis buvo labai nepatenkintas, kai naujieji SSRS lyderiai Georgijus Malenkovas ir Nikita Chru\xc5\xa1\xc4\x8diovas jam \xc5\xa1io statuso nesuteik\xc4\x97). \xc5\xa0iuo laikotarpiu Kinojos-SSRS santykiai laikinai buvo pager\xc4\x97j\xc4\x99. 1954 m. Kinijoje apsilank\xc4\x97 Nikita Chru\xc5\xa1\xc4\x8diovas, Kinijai buvo gr\xc4\x85\xc5\xbeinta Liu\xc5\xa1uno karin\xc4\x97 j\xc5\xabr\xc5\xb3 baz\xc4\x97. Kinijai vykdant savo pirm\xc4\x85j\xc4\xaf penkme\xc4\x8dio plan\xc4\x85, sovietai pasi\xc5\xabl\xc4\x97 pagalb\xc4\x85 156-iose esmin\xc4\x97se pramon\xc4\x97s \xc5\xa1akose bei pinigines paskolas, kuri\xc5\xb3 bendra suma siek\xc4\x97 520 mln. rubli\xc5\xb3._NEWLINE_Ta\xc4\x8diau ilgainiui Mao \xc4\x97m\xc4\x97 nebepatikti Nikitos Chru\xc5\xa1\xc4\x8diovo politika. Mao buvo nepatenkintas, kad Chru\xc5\xa1\xc4\x8diovas neigiamai atsiliep\xc4\x97 apie Stalin\xc4\x85 savo 1956 m. XX-ame SSRS Komunist\xc5\xb3 partijos suva\xc5\xbeiavime pasakytoje kalboje. Mao taip pat nepatiko, kai Chru\xc5\xa1\xc4\x8diovas atnaujino santykius su Josipo Broz Tito valdoma Jugoslavija.\n_START_SECTION_\nL\xc5\xab\xc5\xbeio prad\xc5\xbeia\n_START_PARAGRAPH_\n1959 m. Chru\xc5\xa1\xc4\x8diovas susitiko su JAV prezidentu Dvaitu Eizenhaueriu. Taryb\xc5\xb3 s\xc4\x85junga buvo susir\xc5\xabpinusi Kinijos Did\xc5\xbeiojo \xc5\xa1uolio programa, ir Chru\xc5\xa1\xc4\x8diovas siek\xc4\x97 apraminti Vakarus. \xc5\xa0is \xc5\xa0altojo karo periodas vadinamas santyki\xc5\xb3 at\xc5\xa1ilimu. Taryb\xc5\xb3 Sajunga atsisak\xc4\x97 savo ankstesnio \xc4\xafsipareigojimo pad\xc4\x97ti Kinijai vystyti branduolinius ginklus ir atsisak\xc4\x97 paremti Kinij\xc4\x85 jos pasienio konkflikte su Indija. Indija tuo metu palaik\xc4\x97 vidutini\xc5\xa1kai \xc5\xa1iltus santykius su SSRS._NEWLINE_\xc5\xa0ie \xc4\xafvykiai stipriai \xc4\xaf\xc5\xbeeid\xc4\x97 Mao Dzedun\xc4\x85, jis \xc4\x97m\xc4\x97 vertinti Chru\xc5\xa1\xc4\x8diov\xc4\x85 kaip pernelyg draugi\xc5\xa1k\xc4\x85 Vakarams. Taryb\xc5\xb3 sajungos po\xc5\xbei\xc5\xabriu jie tai prival\xc4\x97jo daryti, nor\xc4\x97dami i\xc5\xa1vengti tarptautini\xc5\xb3 konflikt\xc5\xb3, kurie gal\xc4\x97jo gr\xc4\x97sti branduoliniu karu. XX am\xc5\xbeiaus 6-ojo de\xc5\xa1imtme\xc4\x8dio pabaigoje JAV ir Taryb\xc5\xb3 S\xc4\x85junga tur\xc4\x97jo did\xc5\xbeiulius branduolinio ginklo arsenalus, ir visais b\xc5\xabdais steng\xc4\x97si i\xc5\xa1vengti galimo karo._NEWLINE_Kitos l\xc5\xab\xc5\xbeio prie\xc5\xbeastys buvo Kinijos vidin\xc4\x97s problemos. Did\xc5\xbeiojo \xc5\xa1uolio kampanija patyr\xc4\x97 fiasko. Tod\xc4\x97l Kinijos komunist\xc5\xb3 partijoje atsirado prie\xc5\xa1inimasis Mao, atsirado \xc5\xbemoni\xc5\xb3, kurie siek\xc4\x97 pa\xc5\xa1alinti j\xc4\xaf nuo vald\xc5\xbeios. Tod\xc4\x97l Kinijos ir SSRS santyki\xc5\xb3 pablog\xc4\x97jimas Mao buvo galimyb\xc4\x97 vaizduoti save, kaip vis\xc5\xb3 kin\xc5\xb3 vadov\xc4\x85 kovoje su Taryb\xc5\xb3 s\xc4\x85junga, kurie tuo metu buvo vaizduojami, kaip i\xc5\xa1orin\xc4\x97 prie\xc5\xa1i\xc5\xa1ka j\xc4\x97ga._NEWLINE_Polemika tarp dviej\xc5\xb3 partij\xc5\xb3 buvo netiesiogin\xc4\x97, kol 1960 metais Rumunijos komunist\xc5\xb3 partijos suva\xc5\xbeiavime \xc4\xafvyko tiesioginis konfliktas tarp Nikitos Chru\xc5\xa1\xc4\x8diovo ir Kinijos atstovo Peng Zheno. Chru\xc5\xa1\xc4\x8diovas Mao Dzedun\xc4\x85 pavadino "nacionalistu, nuotyki\xc5\xb3 ie\xc5\xa1kotoju ir nukryp\xc4\x97liu". Kinai Chru\xc5\xa1\xc4\x8diov\xc4\x85 pavadino revizoriumi ir i\xc5\xa1vadino j\xc4\xaf "patriarchaliniu, arbitrariniu ir tyroni\xc5\xa1ku". Chru\xc5\xa1\xc4\x8diovas pristat\xc4\x97 a\xc5\xa1tuoniasde\xc5\xa1imties puslapi\xc5\xb3 ra\xc5\xa1t\xc4\x85, kuriuo pasmerk\xc4\x97 Kinij\xc4\x85._NEWLINE_1960 m. 81 komunist\xc5\xb3 partijos suva\xc5\xbeiavime, Maskvoje, Kinijos delegacija stipriai konfrontavo su soviet\xc5\xb3 ir kit\xc5\xb3 \xc5\xa1ali\xc5\xb3 delegacijomis, ta\xc4\x8diau galiausiai buvo pasiektas kompromisas, ta\xc4\x8diau per 82 komunist\xc5\xb3 partijos suva\xc5\xbeiavim\xc4\x85 santykiai v\xc4\x97l pablog\xc4\x97jo._NEWLINE_1962 m. tarptautiniai \xc4\xafvykiai visi\xc5\xa1kai sugadino Kinijos ir SSRS santykius. Kinai \xc4\x97m\xc4\x97 stipriai kritikuoti Chru\xc5\xa1\xc4\x8diov\xc4\x85, kad jis pasitrauk\xc4\x97 i\xc5\xa1 Kubos raket\xc5\xb3 kriz\xc4\x97s.\n_START_SECTION_\nNuo l\xc5\xab\xc5\xbeio prie konfrontacijos\n_START_PARAGRAPH_\nNuo 1965 m., kai Kinijos-SSRS santyki\xc5\xb3 l\xc5\xab\xc5\xbeis buvo vie\xc5\xa1ai pripa\xc5\xbeintas faktas, santykiai tarp Kinijos ir SSRS buvo prakti\xc5\xa1kai nutr\xc5\xabk\xc4\x99. Kinija tuo metu palaik\xc4\x97 glaud\xc5\xbeius santykius tik su Albanija ir Indonezijos maoist\xc5\xb3 komunist\xc5\xb3 partija, kuri ilgainiui buvo sunaikinta, \xc4\xafvykd\xc5\xbeius karin\xc4\xaf perversm\xc4\x85 1965 metais. Kinijos-SSRS santyki\xc5\xb3 l\xc5\xab\xc5\xbeis tapo atvira konfrontacija tarp valstybi\xc5\xb3. 1967 m. sausio m\xc4\x97nes\xc4\xaf Raudonieji Saugai u\xc5\xbe\xc4\x97m\xc4\x97 SSRS ambasad\xc4\x85 Pekine. Iki tol buv\xc4\x99 prasti santykiai buvo visi\xc5\xa1kai \xc4\xaf\xc5\xa1aldyti._NEWLINE_Kin\xc5\xb3- Taryb\xc5\xb3 s\xc4\x85jungos konfrontacija peraugo \xc4\xaf konflikt\xc4\x85 tarp valstybi\xc5\xb3. Diplomatiniai santykiai buvo visi\xc5\xa1kai nutraukti. Kinija i\xc5\xa1k\xc4\x97l\xc4\x97 bendros sienos klausim\xc4\x85. XIX am\xc5\xbeiuje, Rusij\xc4\x85 valdant carui, Kinij\xc4\x85 vald\xc5\xbeiusi nusilpusi \xc4\x8cing\xc5\xb3 dinastija buvo priversta pasira\xc5\xa1yti Kinijai nenauding\xc4\x85 sienos sutart\xc4\xaf. Kinij\xc4\x85 nei\xc5\xa1k\xc4\x97l\xc4\x97 specifini\xc5\xb3 teritorini\xc5\xb3 reikalavim\xc5\xb3, ta\xc4\x8diau Taryb\xc5\xb3 s\xc4\x85junga suprato tai, kad sien\xc5\xb3 sutartis buvo neteisinga. Taryb\xc5\xb3 s\xc4\x85junga atsisak\xc4\x97 diskutuoti \xc5\xa1ia tema._NEWLINE_Sekan\xc4\x8diais metais Kinijoje Kult\xc5\xabrin\xc4\x97 revoliucija pasiek\xc4\x97 savo pik\xc4\x85. Kai kuriose \xc5\xa1alies vietose kilo pilietinio karo pavojus. Situacija buvo stabilizuota tik rugpj\xc5\xab\xc4\x8dio m\xc4\x97nes\xc4\xaf, kai Mao Dzedunas \xc4\xafsak\xc4\x97 armijai stabilizuoti pad\xc4\x97t\xc4\xaf. Galiausiai did\xc5\xbeiausios galimos gr\xc4\x97sm\xc4\x97s \xc5\xa1alies viduje buvo neutralizuotos. Viena i\xc5\xa1 to prie\xc5\xbeas\xc4\x8di\xc5\xb3 buvo tai, jog Mao suvok\xc4\x97, kad Kinija strategi\xc5\xa1kai izoliuota ir pa\xc5\xbeeid\xc5\xbeiama._NEWLINE_1968 m. Taryb\xc5\xb3 s\xc4\x85junga sustiprino savo karines paj\xc4\x97gas palei Kinijos sien\xc4\x85, ypa\xc4\x8d palei Sindziango provincijos sien\xc4\x85, kur buvo numal\xc5\xa1intas separatistinis jud\xc4\x97jimas. Nors 1964 m. Kinija susprogdino savo pirm\xc4\x85j\xc4\xaf atomin\xc4\xaf ginkl\xc4\x85, ta\xc4\x8diau jos karin\xc4\x97 galia tuo metu buvo nepalyginamai menkesn\xc4\x97, nei SSRS. Kinijos-Taryb\xc5\xb3 S\xc4\x85jungos pasienio konfliktai pastoviai atsirasdavo iki pat 1969 m. Ginkluoti susir\xc4\x97mimai prasid\xc4\x97jo Usurio up\xc4\x97je Damanskio saloje._NEWLINE_Daugelis steb\xc4\x97toj\xc5\xb3 tuo metu prana\xc5\xa1avo kar\xc4\x85 tarp Kinijos ir SSRS. JAV veteranas \xc5\xbeurnalistas Harrison Salisbury netgi para\xc5\xa1\xc4\x97 knyg\xc4\x85 Art\xc4\x97jantis karas tarp Rusijos ir Kinijos._NEWLINE_1969 m. rugpj\xc5\xabt\xc4\xaf Taryb\xc5\xb3 s\xc4\x85jungos \xc5\xa1altiniai prasitar\xc4\x97 apie galim\xc4\x85 sm\xc5\xabg\xc4\xaf Kinijos branduolinio ginklo gamyklai Lop Nor, kurioje buvo laikomi branduoliniai ginklai. Ta\xc4\x8diau po 1969 m. susid\xc5\xabrim\xc5\xb3 abi \xc5\xa1alys pasitrauk\xc4\x97 nuo galimos tolimesn\xc4\x97s stiprios konfrontacijos. Rugs\xc4\x97jo m\xc4\x97nes\xc4\xaf Kosyginas slap\xc4\x8dia nuvyko \xc4\xaf Pekin\xc4\x85 ir der\xc4\x97josi su Zhou Enlaijumi, ta\xc4\x8diau nebuvo pasiektas joks ilgalaikis susitarimas._NEWLINE_Iki 1970 met\xc5\xb3 Mao Dzedunas suprato, kad jis negal\xc4\x97s vienu metu kovoti su JAV ir SSRS bei vidine opozicija Kinijoje. Tais metais, nepaisant to fakto, kad pilnu paj\xc4\x97gumu vyko Vietnamo karas, o Mao stipriai kritikavo Jungtines Valstijas, Mao nusprend\xc4\x97, kad jei SSRS yra stipresnis prie\xc5\xa1as Kinijai d\xc4\x97l savo geopolitinio artumo, tai kaip atsvara gal\xc4\x97t\xc5\xb3 b\xc5\xabti bendradarbiavimas su JAV._NEWLINE_1971 m. Pekine apsilank\xc4\x97 Henris Kissind\xc5\xbeeris ir pad\xc4\x97jo pamat\xc4\x85 Ri\xc4\x8dardo Niksono vizitui \xc4\xaf Kinij\xc4\x85 1972 m. vasario m\xc4\x97nes\xc4\xaf. Nors Taryb\xc5\xb3 s\xc4\x85junga buvo pasipiktinusi ta\xc4\x8diau suorganizavo susitikim\xc4\x85 su Niksonu ir taip suk\xc5\xabr\xc4\x97 tri\xc5\xa1al\xc4\xaf bendradarbiavim\xc4\x85 tarp Pekino, Maskvos ir Va\xc5\xa1ingtono. Taip buvo u\xc5\xbebaigtas sunkiausias laikotarpis Kinijos ir SSRS santykiuose.\n_START_SECTION_\nNormalizacija\n_START_PARAGRAPH_\nKai SSRS 1985 m. \xc4\xaf vald\xc5\xbei\xc4\x85 at\xc4\x97jo Michailas Gorba\xc4\x8diovas jis skatino atkurti stabilius santykius su Kinija. Jis suma\xc5\xbeino Taryb\xc5\xb3 s\xc4\x85jungos karines paj\xc4\x97gas ties Kinijos siena ir prad\xc4\x97jo normalius ekonominius santykius, o klausimas d\xc4\x97l sienos buvo beveik pamir\xc5\xa1tas. Taryb\xc5\xb3 s\xc4\x85jungai pasitraukus i\xc5\xa1 Afganistano dar labiau suma\xc5\xbeino \xc4\xaftamp\xc4\x85 tarp dviej\xc5\xb3 valstybi\xc5\xb3, nors ideologiniai nesutarimai, atsirad\xc4\x99 XX a. 7-ajame de\xc5\xa1imtmetyje, taip ir liko nei\xc5\xa1spr\xc4\x99sti, tod\xc4\x97l oficial\xc5\xabs santykiai tarp \xc5\xa1ali\xc5\xb3 komunist\xc5\xb3 santyki\xc5\xb3 nebebuvo u\xc5\xbemegzti i\xc5\xa1 naujo. Kadangi santykiai tarp Kinijos ir SSRS nebuvo tokie ideal\xc5\xabs, JAV vyriausyb\xc4\x97, kuriai vadovavo Ronaldas Reiganas, vertino Kinij\xc4\x85, kaip tam tikr\xc4\x85 nat\xc5\xabral\xc5\xb3 balans\xc4\x85 prie\xc5\xa1 SSRS._NEWLINE_Kinijos vyriausyb\xc4\x97 oficialiai nevertino Garba\xc4\x8diovo reform\xc5\xb3, kurios galiausiai prived\xc4\x97 prie SSRS \xc5\xbelugimo, ta\xc4\x8diau neoficialiai kinai Gorba\xc4\x8diov\xc4\x85 vadino kvailu, nes jis pirmiausiai \xc4\x97m\xc4\x97si atlikin\xc4\x97ti politin\xc4\x99, o ne ekonomin\xc4\x99 reformas, o Kinijoje Deng Ksiaoping \xc4\x97m\xc4\x97si daryti ekonomines reformas, o Kinijos komunist\xc5\xb3 partija i\xc5\xa1liko ir toliau stipri.\n_START_SECTION_\nReik\xc5\xa1m\xc4\x97\n_START_PARAGRAPH_\nSSRS \xc5\xbelugimas u\xc5\xbebaig\xc4\x97 Kinijos-SSRS santyki\xc5\xb3 l\xc5\xab\xc5\xbe\xc4\xaf. Kinijos vyriausyb\xc4\x97 \xc4\x97m\xc4\x97 labiau bijoti JAV paramos Taivano nepriklausomybei, o ne masi\xc5\xa1kos SSRS intervencijos. Susilpn\xc4\x97jusi Rusija \xc4\x97m\xc4\x97 labiau bijoti NATO pl\xc4\x97tros bei intervencijos \xc4\xaf Jugoslavij\xc4\x85, o ne galimo karo su Kinija. Tod\xc4\x97l Kinija ir Rusija sustiprino bendradarbiavim\xc4\x85, kad gal\xc4\x97t\xc5\xb3 kovoti su JAV galia. 2005 m. \xc4\xafvyko Pirmosios bendros Kinijos ir Rusijos ginkluot\xc5\xb3j\xc5\xb3 paj\xc4\x97g\xc5\xb3 pratybos.'